钦定古今图书集成/方舆汇编/职方典/第1465卷 > 云南府猺獞峒蛮考
## 钦定古今图书集成/方舆汇编/职方典/第1465卷 > 云南府猺獞峒蛮考

后唐

明宗天成元年冬十月丁亥，云南山后两林百蛮都鬼主来贡。

按：《五代史明宗本纪》云云　。按《宋史·蛮彝传》，“黎州诸蛮凡十二种：曰山后两林蛮，在州南七日程；曰卭部州，在州东南十二程；曰风琶蛮，在州西南一千一百里；曰保塞蛮，在州西南三百里；曰三王蛮，亦曰部落蛮，在州西百里；曰西箐蛮，有弥羌部落，在州西三百里；曰净浪蛮，在州南一百五十里；曰白蛮，在州东南一” 百里。曰乌蒙蛮，在州东南千里；曰阿宗蛮，在州西南二日程。凡风琶、两林卭部，皆谓之东南，其馀小蛮各分隶焉。卭部于诸蛮中，最骄悍狡谲，招集蕃、汉亡命，侵攘他种，闭其道以专利。曰大云南蛮，曰小云南蛮，即唐南诏，今名大理国，自有传彝。俗尚鬼，谓主祭者鬼主故其酋长号都鬼主。后唐天成间始来贡。

宋

太祖开宝二年，黎州蛮勿儿来朝。

按《宋史太祖本纪》，不载　。按《蛮彝传》：“开宝二年六月壬子，勿儿遣部落将军离鱼，以状白黎州，期十月内入贡。成都府以闻，诏嘉答之。至是来朝，赐以器币。由黎州南行七日而至其地。又一程至嶲州，嶲州今废空城中但有浮图一，又二程至建昌城，又十七程至云南。三年七月，又朝贡。”

六年，两林蛮侵掠堡砦。

按《宋史太祖本纪》不载　。按《蛮彝传》：六年四月，卭部州归德将军阿伏上言，“为山后两林蛮勿儿率众侵掠堡砦。”

八年。两林鬼主、怀化将军勿尼等来朝献按《宋史太祖本纪》云云　。按《蛮彝传》。八年。怀化将军勿尼等六十馀人来贡。诏以勿尼为归德将军。又以两林蛮大鬼主苏吠为怀化将军。太宗太平兴国二年。黎州两林蛮来贡。

按《宋史太宗本纪》云云　。按本传：太平兴国二年，遣使王子卑彩、副使牟盖鬼、主还祖等七十八人以名马来贡，乞颁正朔。诏曰：“山后两林蛮主归德将军勿尼、怀化将军勿儿等，克慕声明，远修职贡，并增环卫之秩，俾为彝落之荣。勿尼可特授归德大将军，勿儿可特授怀化大将军。” 是冬又遣使离鱼贡犀二株、马九匹来贺。登极四年，山后两林蛮以名马来献。

按《宋史太宗本纪》云云　按本传：“四年，勿儿与都鬼主又遣王子祚遇以名马来贡。”

八年，山后两林蛮来贡。

按《宋史太宗本纪》云云　，按本传：“八年，蛮主弟牟昂及王子牟盖、摩忙、卑愧、副使牟计等二百三十九人来贡，诏以牟昂为怀化大将军，牟盖等三人为归德郎将，牟计等百二十人并为懹化司戈。”

雍熙三年，勿尼复来贡马。

按《宋史太宗本纪》不载　。按本传，雍熙三年，“勿尼等及其王子李奉思复来贡马。”

淳化元年，王子离鱼等百二十八人来贡按《宋史太宗本纪》不载　按本传：淳化元年，王子离鱼副使卑都卑谕等百二十八人来贡。诏授离鱼归德将军，卑都保顺郎将，卑谕归德司戈，卑热等五十四人怀化司戈。

真宗天禧二年，山后两林百蛮都鬼主李阿善遣使来贡。

按《宋史真宗本纪》云云　。按《蛮彝传》。天禧二年。

《山后》两林百蛮都鬼主李阿善遣将军卑热等一百五十人来贡。。